आर्मीसँग थ्रीस्टार पराजित
पाँचपल्टको उपाधि विजेता थ्रीस्टार क्लब २० औं आहा–रारा गोल्डकपमा त्रिभुवन आर्मी फुटबल क्लबसँग पराजित हुँदै क्वार्टरफाइनलबाटै बाहिरिएको छ । पोखरा रंगशालामा मंगलबार आर्मीले थ्रीस्टारलाई १–० गोल अन्तरले स्तब्ध बनाउँदै सेमिफाइनलमा मनाङसँगको खेल पक्का गरेको हो ।
पोखरा — पाँचपल्टको उपाधि विजेता थ्रीस्टार क्लब २० औं आहा–रारा गोल्डकपमा त्रिभुवन आर्मी फुटबल क्लबसँग पराजित हुँदै क्वार्टरफाइनलबाटै बाहिरिएको छ । पोखरा रंगशालामा मंगलबार आर्मीले थ्रीस्टारलाई १–० गोल अन्तरले स्तब्ध बनाउँदै सेमिफाइनलमा मनाङसँगको खेल पक्का गरेको हो ।आर्मीको जितमा वैकल्पिक फरवार्ड राजीव गुरुङले आकर्षक प्रदर्शन गरे । मिडफिल्डर टंक बस्नेतको स्थाना मैदान प्रवेश गरेको छैठौं मिनेटमै राजीव गोल गर्न सफल भएका थिए ।निकै प्रतिस्पर्धात्मक पहिलो हाफ गोलरहित बराबरीमा टुंगियो । दोस्रो हाफमा मैदान प्रवेश गरेका राजीवले खेलको ७० औं मिनेटमा गोल गरे । आर्मीका जर्जप्रिन्स कार्कीका फ्लिक बल क्लियर गर्ने क्रममा थ्रीस्टारका डिफेन्डर जीवन गुरुङ चिप्लिन पुगे ।उक्त बल राजीवले कलेक्ट गर्दै गोलरक्षक प्रिसो अघि बढ्दै गरेको अवस्थामा झण्डै ३५ यार्ड टाढाबाट गरेको सिधा प्रहारले सजिलै जाली चुमेको थियो । खेलमा उक्त गोल नै निर्णायक बन्यो । राजीव प्लेयर अफ दी म्याच भए ।आर्मीले फाइनल प्रवेशको लागि बिहीबार मनाङ मर्स्याङदी क्लबसँग प्रतिस्पर्धा गर्ने छ । बुधबार पहिलो सेमिफाइनल खेल एपीएफ र मछिन्द्रबीच हुने छ । आयोजक सहारा क्लबले बुधबारदेखि भने पोखरा रंगशाला फुटबल स्टेडियममा दर्शकका लागि प्रवेश खुला गर्ने भएको छ ।दर्शकको प्रत्यक्ष खेल अवलोकन गर्ने तीव्र चाहनाको सम्मान गर्दै स्वास्थ्यका मापदण्ड अपनाएर रंगाशालाको एक तिहाई सिटका लागि टिकट बिक्री गरिने क्लबका अध्यक्ष हरिराम गुरुङ (सुरज) ले बताए । क्वार्टरफाइनलका खेलसम्म भने आयोजक, प्रायोजक, अफिसियल र सञ्चारकर्मीलाई मात्रै प्रवेश दिइएको थियो ।